Eniten huolta suomalaisissa aiheuttavat työllisyystilanne ja kansainvälinen terrorismi. Myös Euroopan talouden näkymistä ja turvapaikanhakijoiden määrän lisääntymisestä ollaan huolissaan.

Suomalaiset näkevät tulevaisuuden turvattomana, selviää puolustusministeriön alaisen Maanpuolustustiedotuksen suunnittelukunnan (MTS) kyselystä.

Kaksi kolmasosaa (65 prosenttia) viime vuoden marraskuussa tehtyyn kyselyyn vastanneista arvelee suomalaisten elävän seuraavan viiden vuoden aikana turvattomammassa maailmassa kuin nykyään. Vuoden takaisessa tutkimuksessa vain hieman yli puolet (56 prosenttia) vastaajista ajatteli näin.

Naiset kokevat jonkin verran enemmän turvattomuutta kuin miehet. Naisista 68 prosenttia uskoo Suomen olevan seuraavan viiden vuoden aikana turvattomampi kuin nykyään, kun miehistä näin ajattelee 62 prosenttia.

MTS:n kyselytutkimuksessa on kysytty arviota maailman turvallisuudesta tai turvattomuudesta seuraavan viiden vuoden aikana joka vuosi vuodesta 1990 lähtien. Koskaan ennen vastaajat eivät ole nähneet tulevaisuutta yhtä turvattomana kuin viime vuoden lopussa toteutetussa tutkimuksessa.

Vuonna 1994, jolloin Suomessa vallitsi suurtyöttömyys ja EU:hun oltiin juuri liittymässä, 57 prosenttia näki tulevaisuuden turvattomana. Turvallisimmaksi suomalaiset tunsivat itsensä vuonna 2000 Nokian menestyksen ja IT-huuman aikana.

Työllisyys ja kansainvälinen terrorismi huolestuttavat

Tutkimuksessa selvitettiin myös, mitkä ilmiöt ja tekijät aiheuttavat ihmisissä huolta.

Eniten huolta aiheuttavat Suomen työllisyystilanne ja kansainvälinen terrorismi. Yhteensä 87 prosenttia vastaajista arvioi työllisyystilanteen aiheuttavan paljon tai jonkin verran huolta. 83 prosenttia arveli kansainvälisen terrorismin aiheuttavan paljon tai jonkin verran huolta.

Myös Euroopan taloustilanne ja turvapaikanhakijoiden määrän lisääntyminen aiheuttavat ihmisissä huolta.

Viime vuoteen verrattuna eniten on lisääntynyt huoli maahanmuuttajien määrän kasvusta ja Syyrian tilanteesta. Myös ilmaston lämpenemisestä ja uskonnollisista ääriliikkeistä ollaan aiempaa enemmän huolissaan.

Vuoden takaiseen verrattuna vähemmän huolta koetaan Ukrainan tilanteesta ja kehityksestä Venäjällä.

Turvapaikanhakijoiden kasvavaan määrään Suomessa kertoi suhtautuvansa kielteisesti lähes puolet (48 prosenttia) vastaajista.

Talouskriisiin ja maahanmuuttoon on vastaajien mielestä Suomessa varauduttu heikosti.

Luottamus ulkopolitiikan hoitoon heikentynyt

74 prosenttia vastaajista arvioi, että Suomen puolustuspolitiikkaa on viime vuosina hoidettu erittäin hyvin tai melko hyvin. Luottamus puolustuspolitiikan hoitoon on kasvanut viisi prosenttiyksikköä edellisvuodesta.

Ulkopolitiikan hoito ei sen sijaan saanut yhtä vahvaa luottamusta kyselyn vastaajilta. Vaikka 63 prosenttia arvioi, että ulkopolitiikkaa on hoidettu viime vuosina hyvin, laskua edellisvuodesta tuli kuitenkin seitsemän prosenttiyksikköä.

Sekä Nato-jäsenyyden kannattajien (28 prosenttia) että vastustajien (58 prosenttia) määrä oli pienentynyt edellisvuodesta muutamalla prosenttiyksiköllä. Epävarmojen osuus oli puolestaan kasvanut 15 prosenttiin.

MTS:n Taloustutkimuksella teettämään kyselyyn haastateltiin 1 005:tä 15–79-vuotiasta suomalaista. Haastattelut tehtiin 5.11.–23.11.2015. Virhemarginaali on 3,2 prosenttiyksikköä suuntaansa.

Tutkimukseen voi tutustua tarkemmin täällä (siirryt toiseen palveluun).